
REPUBLIKA HRVATSKA
TRGOVAČKI SUD U SPLITU
Split, Sukoišanska br. 6

U   I M E   R E P U B L I  K E   H R V A T S K E

R J E Š E N J E

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja-vjerovnika PERUTNINA PTUJ - PIPO d.o.o. Čakovec, Rudolfa Steinera 7, OIB: 07977096210, za otvaranje stečajnog postupka nad dužnikom KERUM d.o.o. Split, Zrinjsko-Frankopanska 68, OIB: 66124057408, 18. prosinca 2018. 

r i j e š i o   j e

I.  Određuje se nastavak ovog postupka.

II. Odbacuje se prijedlog predlagatelja - vjerovnika za otvaranje stečajnog postupka nad dužnikom u ovom predmetu. 


Obrazloženje

Predlagatelj – vjerovnik Perutnina Ptuj - Pipo d.o.o. Čakovec podnio je ovom sudu 23. travnja 2013. prijedlog za otvaranje stečajnog postupka nad dužnikom Kerum d.o.o. Split, a koji prijedlog je zaveden kod ovog suda pod poslovnim brojem St-286/2013.

Međutim, provjerom u stečajnoj pisarnici ovog suda utvrđeno je da su kod ovog suda već ranije zaprimljeni prijedlozi drugih predlagatelja – vjerovnika za otvaranje stečajnog postupka nad istim dužnikom Kerum d.o.o. Split, o kojim prijedlozima nije pravomoćno odlučeno, a prvi od tih ranijih prijedloga podnio je predlagatelj – vjerovnik Kanaan d.o.o. Donji Miholjac te je taj prijedlog kod ovog suda zaveden pod brojem St-2/2013. Uvidom u taj predmet isto tako je utvrđeno da je rješenjem ovog suda broj St-2/2013 od 8. srpnja 2013. određen prekid tog postupka do pravomoćnog završetka postupka predstečajne nagodbe koji je dužnik pokrenuo kad Financijske agencije.

Budući da se protiv istog dužnika ne mogu istovremeno voditi dva ili više stečajnih postupaka to je stoga temeljem odredbi članka 213. u vezi s člankom 12. Zakona o parničnom postupku (Narodne novine br. 53/91, 91/92, 112/99, 88/01, 117/03, 88/05, 2/07, 84/08, 96/08, 123/08, 57/11, 148/11, 25/13  i 89/14) te člankom 6. Stečajnog zakona (Narodne novine broj 44/96, 29/99, 129/00, 123/03, 82/06, 116/10, 25/12, 133/12 i 45/13; dalje SZ) ovaj stečajni postupak, kao kasnije pokrenuti, valjalo prekinuti do donošenja pravomoćne odluke o otvaranju stečajnog postupka nad dužnikom u ranije pokrenutim postupcima. Sukladno tome, rješenjem ovog suda broj 12. St-286/2013 od 2. listopada 2018. određen je prekid ovog postupka.

Naknadnim uvidom u predmet ovog suda broj St-2/2013 utvrđeno je da je taj postupak nastavljen, jer je postupak predstečajne nagodbe nad dužnikom pravomoćno obustavljen te je rješenjem ovog suda poslovni broj St-2/2013 od 2. studenog 2018. otvoren stečajni postupak nad dužnikom Kerum d.o.o. Split, a to rješenje je u međuvremenu postalo pravomoćno. Rješenjem o otvaranju stečajnog postupka za stečajnog upravitelja je imenovana Mirjana Zuzija iz Velike Gorice, a vjerovnici dužnika su pozvani u određenom roku prijaviti svoje tražbine stečajnom upravitelju. 

Kako je dakle pravomoćnim rješenjem ovog suda broj St-2/2013 od 2. studenog 2018., a povodom ranije zaprimljenog prijedloga za otvaranje stečajnog postupka, već otvoren stečajni postupak nad dužnikom Kerum d.o.o. Split to je stoga prijedlog predlagatelja – vjerovnika za otvaranje stečajnog postupka u ovom predmetu trebalo odbaciti, jer se nad istim dužnikom ne mogu istovremeno voditi dva stečajna postupka. Prethodno tome, ovaj postupak je trebalo najprije nastaviti, obzirom da je isti prekinut rješenjem broj St-286/2013 od 2. listopada 2018.

Slijedom svega naprijed navedenog, a sukladno odredbama članka 215. stavak 3. ZPP-a u vezi s člankom 6. SZ-a te člankom 42. stavak 1. SZ-a, odlučeno je kao u točkama I. i II. izreke ovog rješenja.

U Splitu, 18. prosinca 2018. 

Sudac

Paško Bačić, v.r.
za točnost otpravka-ovlašteni službenik
 Katarina Raos



Pouka o pravnom lijeku:
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. 

